[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.7.2008

COM(2008) 455 τελικό

2007/0013 COD

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ βάσει του άρθρου 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση της οδηγίας για τα αερολιμενικά τέλη

2007/0013 (COD)

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ βάσει του άρθρου 251 παράγραφος 2 δεύτερο εδάφιο της συνθήκης ΕΚ σχετικά με την

κοινή θέση του Συμβουλίου για την έκδοση της οδηγίας για τα αερολιμενικά τέλη

1. ΙΣΤΟΡΙΚΟ

Ημερομηνία διαβίβασης της πρότασης στο ΕΚ και το Συμβούλιο (έγγραφο COM(2006)820 τελικό – 2007/0013/COD): | 29 Ιανουαρίου 2007 |

Ημερομηνία έκδοσης γνώμης από την Ευρωπαϊκή Οικονομική και Κοινωνική Επιτροπή: | 26 Σεπτεμβρίου 2007 |

Ημερομηνία έκδοσης γνώμης από το Ευρωπαϊκό Κοινοβούλιο σε πρώτη ανάγνωση: | 15 Ιανουαρίου 2008 |

Ημερομηνία έγκρισης της πολιτικής συμφωνίας: | 7 Aπριλίου 2008 |

Ημερομηνία έγκρισης της κοινής γνώμης: | 27 Ιουνίου 2008 |

2. ΣΚΟΠΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Σκοπός της πρότασης που ενέκρινε η Επιτροπή στις 24 Ιανουαρίου 2007 είναι να διευκολυνθεί ο διάλογος για τα αερολιμενικά τέλη μεταξύ φορέων των αερολιμένων και αεροπορικών εταιρειών. Η πρόταση εισάγει ορισμένους βασικούς κανόνες σχετικά με τις διαδικασίες είσπραξης των τελών. Οι κανόνες αυτοί έχουν ως βάση τις ευρέως ήδη αποδεκτές αρχές που υιοθέτησαν τα κράτη μέλη στο συμβούλιο του Διεθνούς Οργανισμού Πολιτικής Αεροπορίας. Σκοπός της πρώτης αρχής είναι να εξασφαλισθούν τακτικές διαβουλεύσεις μεταξύ φορέων των αερολιμένων και αεροπορικών εταιρειών για τα αερολιμενικά τέλη, στις οποίες οι δύο πλευρές μπορούν να εξηγήσουν και να αναπτύξουν τις απόψεις τους. Στόχος είναι να εξασφαλισθεί ότι οι φορείς εκμετάλλευσης των αερολιμένων θα συμβουλεύονται και θα ενημερώνουν τις αεροπορικές εταιρείες πριν αποφασίσουν σχετικά με τα αερολιμενικά τέλη. Η δεύτερη αρχή αφορά τη διαφάνεια σχετικά με τα στοιχεία του κόστους που αποτελούν τη βάση διαμόρφωσης των αερολιμενικών τελών. Αυτά τα πληροφοριακά στοιχεία θα συζητούνται στο πλαίσιο τακτικών διαβουλεύσεων. Η τρίτη αρχή συνίσταται στην απαγόρευση της διακριτικής μεταχείριση των αεροπορικών εταιρειών.

Η πρόταση προβλέπει επίσης τη σύσταση ανεξάρτητης κανονιστικής αρχής σε κάθε κράτος μέλος. Η αρχή αυτή θα επιβλέπει την είσπραξη των τελών και θα εγγυάται την τήρηση των σχετικών διατάξεων της οδηγίας. Η αρχή θα ενεργεί συνεπώς κατόπιν καταγγελιών για τα αερολιμενικά τέλη που θα της υποβάλλουν τα διάφορα μέρη.

3. ΣΧΟΛΙΑ ΕΠΙ ΤΗΣ ΚΟΙΝΗΣ ΘΕΣΗΣ

Η κοινή θέση που ενέκρινε το Συμβούλιο στις 7 Aπριλίου 2008 είχε κυρίως ως βάση τη γενική προσέγγιση που είχε επιτευχθεί στο Συμβούλιο στις 30 Noεμβρίου 2007. Περιέχει επίσης σημαντικό αριθμό τροπολογιών του Ευρωπαϊκού Κοινοβουλίου, κυρίως σε ό,τι αφορά το πεδίο εφαρμογής της πρότασης, το δίκτυο αερολιμένων, τη διαμόρφωση των τελών και τη λειτουργία της κανονιστικής αρχής.

Ορισμένες τροποποιήσεις βελτιώνουν και αποσαφηνίζουν την πρόταση· ωστόσο, έχουν εισαχθεί στην κοινή θέση ορισμένες αξιοσημείωτες τροποποιήσεις σε σύγκριση με την αρχική πρόταση:

- στο άρθρο 1, σχετικά με το πεδίο εφαρμογής της οδηγίας, το Συμβούλιο πρότεινε να εφαρμοσθεί η οδηγία στον μεγαλύτερο αερολιμένα κάθε κράτους μέλους και σε κάθε άλλο αερολιμένα με ετήσια κίνηση άνω των πέντε εκατομμυρίων επιβατών. Η Επιτροπή είχε προτείνει να εφαρμοσθεί η οδηγία σε όλους τους αερολιμένες με ετήσια κίνηση άνω του 1 εκατομμυρίου επιβατών ή άνω των 25 000 τόνων φορτίου. Η Επιτροπή εξακολουθεί να πιστεύει ότι το πεδίο εφαρμογής που είχε προταθεί αρχικά εξυπηρετεί καλύτερα τους στόχους της οδηγίας και ότι συμβαδίζει περισσότερο με άλλες κοινοτικές πράξεις σε παρεμφερή θέματα·

- όλες οι διατάξεις για τα τέλη ασφαλείας διαγράφηκαν. Το Συμβούλιο υποστηρίζει ότι οι διατάξεις αυτές θα αποδειχθούν ενδεχομένως άσκοπες μετά την έκδοση του κοινοτικού κανονισμού 300/08 για τη θέσπιση κοινών κανόνων στο πεδίο της ασφάλειας της πολιτικής αεροπορίας. Η Επιτροπή θα εξετάσει περαιτέρω πριν τις 31 Δεκεμβρίου 2008 τα τέλη ασφαλείας στο πλαίσιο αναλυτικής έκθεσης σχετικά με τη χρηματοδότηση της ασφάλειας των αερομεταφορών. Η έκθεση αυτή θα συνοδεύεται, αν χρειασθεί, από νομοθετική πρόταση. Η Επιτροπή μπορεί επομένως να αποδεχθεί τη θέση του Συμβουλίου να διαγραφούν οι διατάξεις για τα τέλη ασφαλείας στην παρούσα πρόταση για τα αερολιμενικά τέλη·

- στο άρθρο 3, η διάταξη περί μη εισαγωγής διακρίσεων τροποποιείται ώστε να καταστεί δυνατή η διαμόρφωση τελών γενικού και δημοσίου συμφέροντος, όπως για περιβαλλοντικούς λόγους. Η Επιτροπή μπορεί να δεχθεί επί της αρχής την τροποποίηση αυτή με την προϋπόθεση ότι η διαμόρφωση των τελών θα βασίζεται σε κατάλληλα, αντικειμενικά και διαφανή κριτήρια·

- προστέθηκε άρθρο για τις ομάδες αερολιμένων, με το οποίο επιτρέπεται στα κράτη μέλη να καθιερώσουν κοινό σύστημα τελών για αερολιμένες ενταγμένους σε δίκτυο ή να εφαρμόζουν το ίδιο ύψος τελών σε αερολιμένες που εξυπηρετούν την ίδια πόλη. Το άρθρο αυτό χρειάζεται ίσως να συζητηθεί περισσότερο στη δεύτερη ανάγνωση του κειμένου, για να αποτραπεί ιδίως κάθε κατάχρηση διακρίσεων κατά την εφαρμογή του συγκεκριμένου άρθρου

- στο άρθρο 5, προστέθηκε διάταξη στην παράγραφο 5 με σκοπό να αποφευχθεί η άσκοπη επανάληψη διαδικασιών υποβολής προσφυγής. Η Επιτροπή θα προτιμούσε σαφέστερο καθορισμό των όρων εφαρμογής αυτής της παραγράφου 5, διότι επιτρέπεται σε κάποιο κράτος μέλος να μπορεί να αποφασίσει να μην εφαρμόσει ορισμένες άλλες παραγράφους του άρθρου αυτού, καθιστώντας έτσι αναποτελεσματική την εποπτική αρχή. Για το λόγο αυτό πρέπει να ορισθεί η έννοια «οικονομική εποπτεία»·

- στο άρθρο 10, οι διαδικασίες της ανεξάρτητης κανονιστικής αρχής είναι λεπτομερέστερες και βελτιωμένες. Έτσι θα διευκολυνθεί η εφαρμογή της οδηγίας στην εθνική νομοθεσία και εξασφαλίζεται μεγαλύτερη συνοχή μεταξύ κρατών μελών·

- στο άρθρο 12, η προθεσμία μεταφοράς της οδηγίας στην εθνική νομοθεσία παρατάθηκε από 18 σε 36 μήνες. Η Επιτροπή κρίνει μάλλον μεγάλη τη νέα προθεσμία.

4. ΣΥΜΠΕΡΑΣΜΑ

Το Συμβούλιο ενέκρινε την κοινή θέση με ειδική πλειοψηφία. Το Λουξεμβούργο υποστήριξε πάντως ότι το τροποποιημένο πεδίο εφαρμογής της οδηγίας εισάγει διακρίσεις μεταξύ αερολιμένων με παρεμφερή δεδομένα κίνησης σε διάφορα κράτη μέλη. Η Επιτροπή κρίνει ότι η κοινή θέση ανταποκρίνεται στους κύριους στόχους της πρότασής της. Ωστόσο, ο περιορισμός του πεδίου εφαρμογής της οδηγίας θα περιορίσει τον αριθμό αερολιμένων στους οποίους θα εφαρμοσθεί, το οποίο σημαίνει ότι ορισμένοι αερολιμένες δεν θα αποκομίσουν οφέλη από τον βελτιωμένο διάλογο για τα αερολιμενικά τέλη.

Μολονότι η Επιτροπή κρίνει ότι η κοινή θέση δεν ανταποκρίνεται σε ορισμένους βασικούς στόχους της αρχικής πρότασής της, αντιλαμβάνεται ότι ο μόνος τρόπος για να συνεχισθεί η διαδικασία είναι να μην φέρει αντιρρήσεις.

5. ΔΗΛΩΣΗ ΤΗΣ ΕΠΙΤΡΟΠΗΣ

Η Επιτροπή προέβη στη εξής δήλωση στη σύνοδο του Συμβουλίου στις 30 Noεμβρίου 2007:

Η Επιτροπή θα εκτιμήσει εάν, συνεπεία της εφαρμογής της [προτεινόμενης] οδηγίας, οι αερολιμένες που αναφέρονται στο άρθρο 1 παράγραφος 2 βρίσκονται σε αδικαιολόγητα δυσμενή θέση έναντι άλλων αερολιμένων άλλων κρατών μελών με παρεμφερή δεδομένα κίνησης, τους οποίους ανταγωνίζονται. Αναλόγως της περίπτωσης, η Επιτροπή θα αναλάβει κατάλληλες πρωτοβουλίες ώστε να αποκατασταθούν ισότιμοι όροι και, εάν χρειασθεί, θα υποβάλει προτάσεις επανεξέτασης των κατώτατων ορίων της οδηγίας.